b'\n_START_ARTICLE_\n\xc5\xa0arun\n_START_SECTION_\nOpis\n_START_PARAGRAPH_\nIma izdu\xc5\xbeeno tijelo, bo\xc4\x8dno blago spljo\xc5\xa1teno. Naraste do 70.0 cm duljine i do 2 kg te\xc5\xbeine. Glava mu je blago izdu\xc5\xbeena s izdu\xc5\xbeenom donjom \xc4\x8deljusti. O\xc4\x8di su mu velike, a unutar usta ima sitne zube koji se mogu na\xc4\x87i na \xc4\x8deljustima, jeziku i nepcu. Ima tamniju bo\xc4\x8dnu prugu i duga\xc4\x8dke prsne peraje. Repna peraja je izrazito ra\xc4\x8dvasta. Bo\xc4\x8dno od repa ima nazubljen i tvrd dio, specifi\xc4\x8dan za svoju vrstu. Modrozelene je boje koja prema trbuhu prelazi u bijelosrebrnkastu. Na vrhu stra\xc5\xbenjeg oboda \xc5\xa1kr\xc5\xbenog poklopca ima crnu mrlju.\n_START_SECTION_\nStani\xc5\xa1te, prehrana, razmno\xc5\xbeavanje\n_START_PARAGRAPH_\nMo\xc5\xbee ga se na\xc4\x87i od unutra\xc5\xa1njih kanala do dubina od 1000 metara, premda naj\xc4\x8de\xc5\xa1\xc4\x87e na dubinama do 200 m.Vrstan je grabe\xc5\xbeljivac, hrani se manjom ribom, \xc5\xa1koljka\xc5\xa1ima, rakovima, glavono\xc5\xa1cima. Mrijesti se od studenog do svibnja, najintenzivnije u travnju i svibnju. Prva spolna zrelost nastupa pri du\xc5\xbeini 15-18 cm, odnosno potkraj prve godine \xc5\xbeivota.\n_START_SECTION_\nRasprostranjenost\n_START_PARAGRAPH_\nOva vrsta \xc5\xbeivi na obalama isto\xc4\x8dnog Atlantika, od Norve\xc5\xa1ke, pa do Ju\xc5\xbene Afrike, te obalom Afrike u Indijskom oceanu sve do Mozambika. Prisutan je na cijelom Mediteranu, Mramornom i Crnom moru.'